കര്ദിനാള് മാര് ജോര്ജ് ആലഞ്ചേരിയുടെ ഇടയലേഖനം വായിക്കുന്നതിനിടെ ആലുവ പള്ളിയില് ഉന്തും തള്ളും കൊച്ചി: ആലുവ പള്ളിയില് ഉന്തും തള്ളും. അങ്കമാലി അതിരൂപതയുടെ കീഴില് വരുന്ന ആലുവ പ്രസന്നപുരം പള്ളിയിലാണ് നേരിയ തോതില് സംഘര്ഷം ഉണ്ടായത്. സീറോ മലബാര് സഭയുടെ കുര്ബാന ഏകീകരണം സംബന്ധിച്ച കര്ദിനാള് മാര് ജോര്ജ് ആലഞ്ചേരിയുടെ ഇടയലേഖനം വായിക്കുന്നതിനിടെയാണ് സംഭവം. കര്ദ്ദിനാള് മാര് ജോര്ജ് ആലഞ്ചേരിയുടെ ലേഖനം ഇവിടെ വായിക്കാന് അനുവദിക്കില്ലെന്ന് പ്രതിഷേധക്കാര് പറഞ്ഞു. ഇടയലേഖനം പള്ളിക്ക് മുന്നിലിട്ട് കത്തിക്കുകയും ചെയ്തു. ഇടയലേഖനം വികാരി വായിച്ച ഉടന് ഒരു വിഭാഗം അള്ത്താരയിലേക്ക് കയറി തടസപ്പെടുത്തി. ഇതിനെ എതിര്ത്തുകൊണ്ട് മറ്റൊരു വിഭാഗം വിശ്വാസികളും രംഗത്തെത്തി. ഇരു വിഭാഗങ്ങളും ഏറെ നേരം വാഗ്വാദവും വെല്ലുവിളികളും നടത്തി. അതിനിടെ ഉന്തും തള്ളുമുണ്ടായി. എതിര്പ്പ് തുടരുന്നതിനിടെ സിനഡ് തീരുമാനത്തെയും കര്ദിനാളിനെയും അനുകൂലിക്കുന്ന അതിരൂപതയിലെ ഒരു വിഭാഗം വൈദികര് സര്ക്കുലര് പള്ളികളില് വായിച്ചു.